
RAPORT
asupra Proiectului de Lege pentru aprobarea Ordonanţei de urgenţă a Guvernului nr.55/2009 pentru modificarea şi completarea Legii nr.33/2007 privind organizarea şi desfăşurarea alegerilor pentru Parlamentul European
                    În conformitate cu prevederile art. 95 şi 115 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată spre dezbatere, în procedură de urgenţă, cu proiectul de Lege pentru aprobarea Ordonanţei de urgenţă a Guvernului nr.55/2009 pentru modificarea şi completarea Legii nr.33/2007 privind organizarea şi desfăşurarea alegerilor pentru Parlamentul European, trimis cu adresa nr.    PL x 335 din 29 iunie 2009, înregistrat cu nr. 31/645 din 30 iunie 2009.

Senatul, în calitate de primă Cameră  sesizată, a adoptat proiectul de lege în şedinţa din data de 24 iunie 2009.

Potrivit prevederilor art. 75 din Constituţia României, republicată şi ale art. 92 alin. (9) pct. 2 din Regulamentul Camerei Deputaţilor, republicat, Camera  Deputaţilor este  Cameră decizională. 

Consiliul Legislativ a avizat favorabil, cu observaţii şi propuneri, iniţiativa legislativă, conform avizului nr. 565/29.05.2009.

Comisia pentru administraţie publică, amenajarea teritoriului şi echilibru ecologic a transmis, la data de 3 septembrie, Avizul nr. 26/547 prin care avizează favorabil proiectul de Lege în forma adoptată de Senat.

Proiectul de Lege  supus dezbaterii are ca obiect de reglementare  modificarea şi completarea Legii nr. 33/2007 privind organizarea şi desfăşurarea alegerilor pentru Parlamentul European, cu modificările şi completările ulterioare, în scopul asigurării corectitudinii alegerilor pentru membrii din România în Parlamentul European prin stabilirea în sarcina Autorităţii Electorale Permanente a obligaţiei de a verifica listele electorale utilizate şi de a sesiza organele de urmărire penală competente în cazul în care descoperă indicii privind săvârşirea infracţiunii prevăzute de art. 224  din Legea nr. 33/2007, cu modificările şi completările ulterioare.

În conformitate cu prevederile art. 61 din Regulamentul Camerei Deputaţilor, membrii Comisiei au examinat proiectul de lege  mai sus menţionat şi avizul favorabil al Consiliului Legislativ în şedinţa din  16 septembrie 2009.

Din numărul total de 24 de  membri ai Comisiei juridice, de disciplină şi imunităţi au participat la şedinţă 16 deputaţi.
La dezbateri a participat, în calitate de invitat, domnul Marin Pătuleanu, consilier secretar de stat Ministerul Administraţiei şi Internelor.
În urma dezbaterii, membrii Comisiei au hotărât, cu unanimitate de voturi, să propună plenului Camerei Deputaţilor Raportul de adoptare a proiectului de Lege pentru aprobarea Ordonanţei de urgenţă a Guvernului nr.55/2009 pentru modificarea şi completarea Legii nr.33/2007 privind organizarea şi desfăşurarea alegerilor pentru Parlamentul European.
În raport de obiectul şi conţinutul său, proiectul de lege face parte din categoria legilor organice.
PREŞEDINTE,                                              SECRETAR,
           Daniel BUDA                                   Gabriel ANDRONACHE
Consilier 
Paul Şerban

